**אור בן יהודה** (נולדה ב-1989) היא קצינה בצה"ל בדרגת סגן אלוף, המשרתת כמפקדת גדוד קרקל. בן יהודה הייתה הצוערת הראשונה בגדוד גפן - השלמת הקצונה של צוערי החי"ר בבה"ד 1, ומפקדת הפלוגה הראשונה במגמת להב לצוערים קרביים בבה"ד 1. בשנת 2015 עוטרה בצל"ש אלוף פיקוד דרום ובאות מצטיינת הרמטכ"ל.

ביוגרפיה
--------

בן יהודה נולדה בירושלים בשנת 1989, האמצעית מבין שלוש אחיות. אביה הוא הפרופסור אריה בן-יהודה, מנהל האגף הפנימי בהדסה ואמה היא הפרופסור דינה בן-יהודה, מנהלת המערך ההמטולוגי בהדסה, דיקן הפקולטה לרפואה באוניברסיטה העברית לשעבר, ויושבת ראש ועדת סל התרופות. אמה זכתה בצל"ש הרמטכ"ל על פעילותה הצבאית במלחמת יום הכיפורים.

בנעוריה הייתה בן יהודה חניכה ומדריכה בשבט הצופים במבשרת ציון, ועסקה שנים רבות בהתעמלות קרקע.

שירות צבאי
----------

### תחילת השירות

בנובמבר 2007 גויסה לגדוד קרקל, שהוקם בשנת 2000 במטרה לשלב נשים במערך הלחימה של צה"ל ואחראי לביטחון שוטף בגבול ישראל־מצרים, מניעת חדירות של מחבלים ומסתננים וסיכול הברחות.

לאחר הטירונות וההכשרה שירתה במוצב בגבול ישראל־מצרים. לאחר מספר חודשים יצאה לקורס מ"כים, ובסיומו שבה לפלוגה המבצעית בגדוד. בתחילת שנת 2009 יצאה לקורס קצינים בבה"ד 1 והיא אחת משלוש הנשים הראשונות שעשו זאת. בראיון ב-2015 סיפרה כי הייתה אמורה לעשות השלמה חילית בבה"ד 12 אבל החליטה כי אין סיבה שהיא לא תלך לבה"ד 1 כמו שאר הגברים בפלוגה. היא ועוד שתי נשים מהקורס שלה פנו למפקד זרוע היבשה, אלוף אבי מזרחי, שאישר לה ולשתי הנשים הנוספות לעשות השלמה חילית בגדוד גפן בבה"ד 1, מה שהפך אותן לצוערות הראשונות שעשו זאת.

עם סיום קורס הקצינים חזרה בן יהודה לגזרת הר חריף. במשך שנה וארבעה חודשים שירתה כמפקדת מחלקה בפלוגה המסייעת של גדוד קרקל, ואז עברה להיות מפקדת מחלקה בבסיס האימונים החטיבתי בקציעות.

באוגוסט 2012 השתחררה מצה"ל. במבצע עמוד ענן השתתפה כמילואימניקית במערך חילוץ והצלה של פיקוד העורף. עם סיום המבצע התבקשה על ידי מפקד חטיבת שגיא לחזור לשירות פעיל כמפקדת פלוגה בגדוד קרקל.

בן יהודה סיימה קורס מפקדי פלוגות ושירתה כסגנית מפקד פלוגה בקרקל. בשנת 2014 קיבלה את הפיקוד על הפלוגה הרובאית, שאחראית לסיורים, תצפיות ומארבים.

בשנת 2014 נפצעה בתקרית בגבול עליה קיבלה צל"ש. לאחר חודשיים של שיקום בבית החולים הדסה עין כרם, חזרה לשירות קרבי מלא.

### צל"ש אלוף פיקוד דרום

אור בן יהודה בטקס צל"ש אלוף פיקוד הדרום סמי תורג'מן, עם אמה דינה בן-יהודה, 6 באוקטובר 2015.
אור בן יהודה בטקס צל"ש אלוף פיקוד הדרום סמי תורג'מן, 6 באוקטובר 2015.
ב-22 באוקטובר 2014 זיהו תצפיתניות רכב חשוד שנסע בצידו המצרי של הגבול, ושני כלי רכב של גדוד קרקל יצאו לאזור האירוע. אחד הרכבים התהפך וארבעת החיילים שהיו עליו נפצעו. שני כלי רכב נוספים הגיעו למקום התאונה - רכבו של מג"ד קרקל, ורכבה של מפקדת הפלוגה, אור בן יהודה, עימה נסעו נהג וקשר. המג"ד נשאר לטפל בפצועים, ורכבה של בן יהודה המשיך לכיוון הרכבים החשודים, שבינתיים זיהו עליהם התצפיתניות 23 חשודים חמושים שהחלו לחצות את הגדר לשטח ישראל. עם ההגעה לנקודת חציית הגדר הפעילה בן יהודה נוהל מעצר חשוד וירתה באוויר מנשקה האישי. בתגובה נורתה עליה ועל צוותה אש ממספר מוקדים. בן יהודה הורתה להשיב באש כלפי המחבלים, ובחילופי הירי נפצע הקשר בידו, ובן יהודה נפצעה גם היא בניסיון לחלץ אותו תחת אש, אך הצליחה לזחול לרכב, להזעיק את הגדוד בקשר, ולהמשיך לירות לעבר המחבלים. מהירי שלה נהרגו שניים ונפצעו כמה נוספים. כאשר הגיעה התגבורת וידאה בן יהודה כי הקשר שנפצע מטופל, והסכימה להתפנות בעצמה רק לאחר הגעת מפקד הגדוד לשטח. האירוע הסתיים, בסיוע כוחות נוספים, לאחר שנהרגו שישה מחבלים ונפצעו עשרה, וניסיון החדירה לישראל נמנע.

בשנת 2015 העניק מפקד פיקוד הדרום, האלוף סמי תורג'מן, צל"ש לאור בן יהודה על תפקודה באירוע. בנימוקים לצל"ש נכתב כי בן יהודה הראתה "אומץ לב, דוגמה אישית, אחריות ורעות. סרן אור בן יהודה הראתה במעשיה, על אף פציעתה בקרב, אחווה ומסירות לפקודיה, דוגמה אישית וקור רוח, עוצמה נפשית ונכונות לבצע את תפקידיה ואף מעבר לכך".

### המשך שירות

בשנת 2015 נכנסה לתפקידה כאישה הראשונה המשרתת כמפקדת פלוגה בגדוד "להב" לצוערים קרביים בבה"ד 1. לאחר מכן מונתה לראש לשכתו של מפקד פיקוד המרכז דאז, אלוף תמיר ידעי.

ביולי 2022 פורסם כי היא תועלה לדרגת סגן אלוף ותתמנה למפקדת גדוד קרקל, ותהיה האישה הראשונה שתפקד על גדוד חי"ר קרבי. ביולי 2023 נכנסה לתפקיד זה.

באוקטובר 2023 במהלך מתקפת הפתע על ישראל, כוח מגדוד קרקל בפיקודה שכלל 13 לוחמות הרג בקרב על מוצב סופה עשרות מחבלים וביחד עם לוחמי שייטת 13, טיהר את המוצב ממחבלים והציל עשרות חיילים. כוח בפיקודה לכד 15 מחבלים מחבלים חמושים במושב יתד, לאחר שעות ארוכות של לחימה. בעקבות הניצחון בקרב בו פיקדה התראיינה לניו יורק טיימס במסגרת כתבה על לוחמות ישראליות במלחמת חרבות ברזל.

חיים אישיים
-----------

בן יהודה גרה בקריית אונו ואם לשלושה, בן ושתי בנות תאומות.

ראו גם
------

* שירות נשים בצה"ל
* חיל הגנת הגבולות
* נשים ראשונות בתפקידים ציבוריים בישראל
* נשים במלחמת חרבות ברזל

קישורים חיצוניים
----------------

ויקישיתוף מדיה וקבצים בנושא **אור ליבני-בן יהודה** בוויקישיתוף
* "הם לא הפסיקו לרסס": תיעוד הקרב של הקצינה שעצרה חדירה המונית ממצרים, כתבה בכאן חדשות, 29 במרץ 2018
* קורין אלבז-אלוש, המפקדים והוריהם, 50 שנה אחרי: "אבא אמר שבשדה מוקשים ממשיכים קדימה, זה מה שישב לי בראש בלבנון", באתר ynet, 24 בספטמבר 2023
* סא"ל אור, חיל הגנת הגבולות, באתר צה"ל, 11 באוקטובר 2023
* ריאיון עם יונית לוי בחדשות קשת 12, אתר הגבורה, 18 באוקטובר 2023
* Israel’s ‘Wonder Women’ In Hamas War: Female Squad Leader Recounts How 100 Terrorists Were Killed, סרטון בערוץ "Times Now", באתר יוטיוב, 30 באוקטובר 2023
* Female Israeli soldiers who defeated 100 Hamas terrorists tell their story, סרטון בערוץ "Daily Mail", באתר יוטיוב, 5 בדצמבר 2023
* שירז תקווה, "לראשונה - הנשים בחזית": הניו יורק טיימס בכתבה על לוחמות צה"ל, באתר כאן – תאגיד השידור הישראלי, 19 בינואר 2024

הערות שוליים
------------

1. ↑  אמיר בוחבוט‏, ממשיכה לשבור תקרות זכוכית: הקצינה שסיכלה חדירה ממצרים תפקד על גדוד חי"ר, באתר וואלה!‏, 13 ביולי 2022;  
אריה יואלי, ‏לראשונה בצה"ל: אשה מונתה למג"דית חי"ר, באתר "סרוגים", 13 ביולי 2022;  
יואב זיתון, אחריה: הלוחמת שהסתערה על מחבלים תהפוך למג"ד הראשונה של גדוד חי"ר, באתר ynet, 30 בדצמבר 2021;  
יואב זיתון, היסטוריה בצה"ל: קצינה תפקד לראשונה על גדוד חי"ר, באתר ynet, 13 ביולי 2022
2. 1 2  יואב זיתון, אחריה: הלוחמת שהסתערה על מחבלים תהפוך למג"ד הראשונה של גדוד חי"ר, באתר ynet, 30 בדצמבר 2021
3. ↑  קובי פינקלר, הקצינה שהסתערה על 23 מחבלים וקיבלה צל"ש תפקד על גדוד קרקל, באתר ערוץ 7, ‏2022-07-13
4. ↑  סרן אור ליבני (בן יהודה), באתר הגבורה (צל"ש האלוף, 2015)
5. ↑  ערן נבון, בלתי שבירה, באתר ישראל היום, ‏3.4.2015
6. ↑  שי לוי, ‏לראשונה בצה״ל: מפקדת מונתה לגדוד חי"ר גבולות, באתר ‏מאקו‏, 13 ביולי 2022
7. ↑  היסטוריה בצה"ל: זו האישה הראשונה שמפקדת על גדוד חי"ר, באתר אייס, 13 ביולי 2022
8. ↑  אמיר בוחבוט‏, "הגדוד שלי הרג כמאה מחבלים. מקווה שלא יהיו יותר ספקות לגבי בנות לוחמות", באתר וואלה!‏, 18 באוקטובר 2023
9. ↑  Israeli women fight on Gaza front line for first time since establishment of Israel in 1948, www.telegraphindia.com (באנגלית)
10. ↑  Nick Fagge, All-female Israeli unit of 13 troops 'killed nearly 100 Hamas gunmen', Mail Online, ‏2023-10-25
11. ↑  View Author Archive, Get author RSS feed, Female IDF squad claims to have killed 100 Hamas terrorists, ‏2023-10-24 (באנגלית אמריקאית)
12. ↑  יואב זיתון, הקצין בן ה-70 שחיסל מחבלים עם נשקו האישי, ואלו שנפצעו והמשיכו בקרב, באתר ynet, 9 באוקטובר 2023
13. ↑  Kershner, Isabel; Shaar-Yashuv, Avishag (2024-01-19). "Israeli Women Fight on Front Line in Gaza, a First". *The New York Times* (באנגלית אמריקאית). ISSN 0362-4331. נבדק ב-2024-03-11.